U-I-145/13
Natisni
Opravilna št.:
U-I-145/13
Datum odločitve:
30. 6. 2015
ECLI:
ECLI:SI:USRS:2015:U.I.145.13
Akt:
Zakon o zakonski zvezi in družinskih razmerjih (Uradni list RS, št. 69/04 – uradno prečiščeno besedilo) (ZZZDR), 82.d čl., 3. odst. 132.a čl.
Izrek:
Pobuda za začetek postopka za oceno ustavnosti tretjega odstavka 132.a člena
Zakona o zakonski zvezi in družinskih razmerjih (Uradni list RS, št. 69/04 – uradno prečiščeno besedilo) se zavrne.
Pobuda za začetek postopka za oceno ustavnosti 82.d člena
Zakona o zakonski zvezi in družinskih razmerjih se zavrže.
Evidenčni stavek:
Ustavno sodišče pobudo za začetek postopka za oceno ustavnosti zavrne, če od odločitve ni pričakovati rešitve pomembnega pravnega vprašanja.
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 26.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jernej Per, Preserje pri Radomljah
Datum vloge:
20. 5. 2013
Vrsta odločitve:
sklep
Vrsta rešitve:
zavrnitev, zavrženje
Dokument:
US30707
Dokument v PDF obliki:
U-I-145-13.pdf
139 KB
Prenesite datoteko
U-I-145/13-7
30. 6. 2015
SKLEP
Ustavno sodišče je v postopku za preizkus pobude Jerneja Pera, Preserje pri Radomljah, na seji 30. junija 2015
sklenilo:
1. Pobuda za začetek postopka za oceno ustavnosti tretjega odstavka 132.a člena
Zakona o zakonski zvezi in družinskih razmerjih (Uradni list RS, št. 69/04 – uradno prečiščeno besedilo) se zavrne.
2. Pobuda za začetek postopka za oceno ustavnosti 82.d člena
Zakona o zakonski zvezi in družinskih razmerjih se zavrže.
OBRAZLOŽITEV
1. Pobudnik izpodbija v izreku tega sklepa navedene določbe Zakona o zakonski zvezi in družinskih razmerjih (v nadaljevanju ZZZDR), ki urejajo letno uskladitev preživnin z indeksom rasti cen življenjskih potrebščin v Republiki Sloveniji. Zatrjuje neskladje izpodbijanih zakonskih določb z 2., 21., 22., 25., 26., 34., 50., 153. in 155. členom Ustave. Svoj pravni interes utemeljuje s priloženim Obvestilom Centra za socialno delo Domžale št. 12012-17/2012-19 o uskladitvi preživnine z dne 31. 3. 2013. Zatrjuje, da to obvestilo (ki skupaj s sodno poravnavo tvori izvršilni naslov) neposredno posega v njegove že pridobljene pravice in obveznosti, ne da bi bilo pobudniku omogočeno, da bi v tem postopku sodeloval. Prav tako naj bi obvestilo o uskladitvi preživnine učinkovalo retroaktivno. Pobudnik še zatrjuje, da mu je v zvezi z navedenim obvestilom onemogočeno pravno varstvo oziroma varstvo pravic in interesov v postopku. Poleg tega naj bi bilo v postopku določitve količnika ugotovljeno napačno stanje, ker naj bi se plača pobudniku znižala za 10,178 odstotka v neto znesku. Pobudnik še pojasni, da se je na navedeno obvestilo pritožil, vendar mu je Center za socialno delo Domžale v dopisu št. 12012-17/2012-19/25 z dne 8. 5. 2013 pojasnil, da zoper obvestilo o uskladitvi preživnine ni mogoče podati ugovora.
2. Po drugem odstavku 26. člena Zakona o Ustavnem sodišču (Uradni list RS, št. 64/07 – uradno prečiščeno besedilo
in 109/12
– v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Po oceni Ustavnega sodišča pobuda ne odpira pomembnih ustavnopravnih vprašanj, zato jo je Ustavno sodišče zavrnilo (1. točka izreka).
3. Pobudnik izpodbija tudi 82.d člen ZZZDR, ki ureja uskladitev z izvršilnim naslovom določene preživnine z indeksom rasti cen življenjskih potrebščin v Republiki Sloveniji enkrat letno. Vendar ta zakonska določba ureja uskladitev preživnine, ki jo je po razvezi zakonske zveze dolžan plačevati en zakonec svojemu bivšemu nepreskrbljenemu zakoncu. Ta zakonska določba se torej ne nanaša na položaj pobudnika, ki je zavezan k plačevanju mesečne preživnine za svojega mladoletnega otroka. Ker pobudnik ne izkazuje pravnega interesa za začetek postopka za oceno ustavnosti navedene zakonske določbe, je Ustavno sodišče pobudo v tem delu zavrglo (2. točka izreka).
4. Ustavno sodišče je sprejelo ta sklep na podlagi tretjega odstavka 25. člena in drugega odstavka 26. člena ZUstS v sestavi:
predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik